[{"text_idx": "#000000", "text": "Pliaj 23 500 eu\u0306roj por iam kompletigota retejo"}, {"text_idx": "#000001", "text": "TEJO dum sia semajnfina komitata kunsido aprobis la bug\u0302eton por 2021. En g\u0302i eblas legi interalie, ke UEA venontjare pagos pliajn 23 500 eu\u0306rojn por la reteja renovigo, kiun prizorgas dungito de TEJO. La enspezoj de TEJO c\u0302efe konsistas el kontribuoj de EU kaj UEA. La kotizoj de membroj kovras nur 2,7 procentojn de la elspezoj."}, {"text_idx": "#000002", "text": "G\u0302is la fino de la jaro 2019 UEA jam elspezis 70 000 eu\u0306rojn por la projekto de nova retejo. C\u0302i-jare la laboro pri la nova retejo kostos 23 600 eu\u0306rojn, kaj en 2021 pliajn 23 500 eu\u0306rojn, lau\u0306 la j\u0302us aprobita bug\u0302eto de TEJO. La c\u0302efa respondeculo pri la reteja renovigo estas oficisto de TEJO, kies salajron financas UEA."}, {"text_idx": "#000003", "text": "La suma kosto de la nova retejo do estos iom pli ol 117 000 eu\u0306roj \u2013 se g\u0302i entute pretig\u0302os venontjare. G\u0302is nun la reteja laboro estis financata per mono el la rezervo \u201dReteja renovigo\u201d, kiun la komitato lau\u0306 propono de la tiama estraro en 2013 disponigis por la celo."}, {"text_idx": "#000004", "text": "Por la rezervo oni prenis 100 000 eu\u0306rojn el la kapitalo de la asocio. Tiu sumo elc\u0302erpig\u0302os komence de la venonta jaro, kaj mankas decido de la komitato disponigi pli da mono por la reteja renovigo."}, {"text_idx": "#000005", "text": "Sekve ne klaras, el kiu fonto UEA prenos monon por pagi la AKSO-oficiston venontjare. La projekto de la bug\u0302eto de UEA por 2021 nenion mencias pri tia elspezo, kaj estraranoj de UEA ne respondis al demando de Libera Folio pri la temo."}, {"text_idx": "#000006", "text": "Lau\u0306 la klarigoj en la bug\u0302eto de TEJO, Mia Nordentoft, la oficisto respondeca pri la reteja renovigo (AKSO \u2013 Administra Komuna Sistemo Organiza), laboru plentempe g\u0302is au\u0306gusto. Eventuala plilongigo \u201ddependas je decidoj de TEJO/UEA pri evoluo de AKSO\u201d."}, {"text_idx": "#000007", "text": "Lau\u0306 la bug\u0302eto de TEJO, krom unu plentempa AKSO-oficisto, TEJO almenau\u0306 dum la unua jarduono de 2021 havos plentempe dungitan subvencipetiston, plentempe dungitan \u201deksterrilatiston\u201d, iom pli ol 80-procente dungitan kunordiganton de volontuloj, duontempan komunikiston, kaj krome \"aliajn AKSO-oficistojn\u201d. Sume tio egalas al proksimume 4,5 plentempaj dungoj \u2013 pli ol nun havas UEA mem."}, {"text_idx": "#000008", "text": "Parton el la salajroj de la TEJO-dungitoj pagas UEA. Krom la AKSO-oficisto, kiun UEA financas lau\u0306 aparta, nepublika kontrakto kun TEJO, UEA lau\u0306 la bug\u0302eto de TEJO subvencias la dungon de la kunordiganto de volontuloj, dum la plentempan \u201deksterrilatiston\u201d financas Esperantic Studies Foundation."}, {"text_idx": "#000009", "text": "Sume por la salajroj kaj asekuroj de oficistoj en la bug\u0302eto de TEJO estas dedic\u0302itaj 83 000 eu\u0306roj. La tuta sumo de la bug\u0302eto estas 132 000 eu\u0306roj. La bug\u0302eto estas sen deficito pro la subvencioj de EU kaj UEA. La bug\u0302eto c\u0302i-jare estas malpli granda ol pasintjare pro la malkresko de la EU-subvencioj."}, {"text_idx": "#000010", "text": "La enspezoj de TEJO el la propraj membrokotizoj lau\u0306 la bug\u0302eto estos proksimume 3 500 eu\u0306roj. Aldone venos 3 000 eu\u0306roj de la patronoj de TEJO \u2013 membroj de UEA, kiuj pagas aldonan sumon por subteni la agadon de TEJO. La kotizoj de membroj do kovros nur 2,7 procentojn el la elspezoj de la asocio."}, {"text_idx": "#000011", "text": "Por pliigi la membrokvanton de la asocio la komitato de TEJO decidis varbi pli da \"Junaj amikoj\" komence de 2021. La komitato voc\u0302donis pri tio, c\u0302u oni celu varbi 100 au\u0306 1 000 Junajn amikojn. La voc\u0302dono estis egala, kaj en la plano restis la originala propono: varbi 100 novajn Junajn amikojn."}, {"text_idx": "#000013", "text": "La varbokampanjo lau\u0306plane estos lanc\u0302ita, kiam funkcios la nova retejo de UEA, kaj eblos facile alig\u0302i. Kiam tio okazos, ne klaras."}, {"text_idx": "#000014", "text": "En februaro 2018 la tiama prezidanto de UEA, Mark Fettes, promesis novan retejon ene de kelkaj monatoj."}, {"text_idx": "#000015", "text": "C\u0302i-jare la prezidanto de UEA Duncan Charters publike diris, ke la lanc\u0302odato de la nova retejo estos la 15-a decembro 2020, sed dum la kunsido de la komitato de UEA en septembro li modifis tion:"}, {"text_idx": "#000017", "text": "Post tio ne aperis publikaj eldiroj pri la progreso de la retejo. En la retejo AKSO la progresraporto pri la migrado de la malnovaj sistemoj al la nova retejo dau\u0306re tekstas: \u201dDiversaj planoj ellaboritaj, mankas fina decido\u201d."}, {"text_idx": "#000018", "text": "Piednoto: Bedau\u0306rinde forfalis cifero en la enkonduko. La kotizoj de la membroj kovras 2,7 procentojn el la bug\u0302etitaj elspezoj de TEJO, ne 7 procentojn. La eraro nun estas korektita. Se kalkuli ankau\u0306 la kotizojn de la patronoj, la kotizaj enspezoj kovros 4,9 procentojn el la bug\u0302etitaj elspezoj."}, {"text_idx": "#000019", "text": "UEA jam pagis 70 000 eu\u0306rojn por nova retejo\nUEA promesas novan retejon ene de kelkaj monatoj (2018)\nUEA uzis 33.000 eu\u0306rojn por nova retejo (2017)"}, {"text_idx": "#000023", "text": "\"Bone! Ni j\u0302etu monon en g\u0302in!\""}, {"text_idx": "#000024", "text": "Mi ne scias c\u0302u pli doloras tio, ke agado de UEA ig\u0302is malpli travidebla ol TEJO, c\u0302u la c\u0302eno de misaj sed kostaj decidoj rilate la retejan renovigon. Des pli bone, ke la Komitato ankorau\u0306 ne aprobis la budg\u0302eton kaj ankorau\u0306 povos postuli klarigojn. Ne nur povas, sed havas moralan devon."}, {"text_idx": "#000026", "text": "En 2013 oni s\u0302okig\u0302is au\u0306dinte pri 100000 eu\u0306roj sed tiam neniu imagis, ke la kosto povas ankorau\u0306 kreski. Sed post 8 jaroj s\u0302ang\u0302ig\u0302is ne nur la prezo, sed ankau\u0306 cirkonstancoj interne de la CO kaj tutmonde. Miaj lastaj laborspertoj kun profesia hommastruma sistemo kun pli ol 60000 enskribitaj homoj konvinkis min, ke en la fino tio, kio plej gravas estas diligenteco de uzantoj, homa faktoro. Do g\u0302uste tio, kion oni tiom lerte eliminas. Ec\u0302 la plej inteligenta sistemo ne povas (ankorau\u0306) anstatau\u0306igi plej parton de homa laboro."}, {"text_idx": "#000027", "text": "Onidire, post la kos\u0302mara jaro 2020, le sekva jaro na povas esti pli malbona... sed c\u0302u tio validas al UEA? Sanon!"}, {"text_idx": "#000028", "text": "La monoj jam sufic\u0302as komeni Esperantan universitato per reto. "}, {"text_idx": "#000031", "text": "La lastatempaj prezidantoj de UEA kaj ankau\u0306 la estraranoj estas kiel politikistoj: demagogiaj, hipokritaj kaj, eble, pure mensogaj.\nC\u0302u la aldona mono pagota (= donacota) al TEJO venas el la pensiarang\u0302oj, kiujn la nunaj g\u0302enerala direktoro kaj estraro volas s\u0302teli de la (eks)dungitoj?"}, {"text_idx": "#000033", "text": "Kredeble Jovana bazas sian aserton sur la fakto, ke la mono g\u0302is nun j\u0302etita en tiun plene fiaskintan kaj megalomanian projekton malaperis en senfundan puton kaj do ajna plia sumo uzata por tio (sendepende de tio, al kiu konkreta homo/institucio iras la mono) estas simpla forj\u0302eto egala al fordonaco. UEA, anstatau\u0306 agnoski la realon kaj almenau\u0306 haltigi la dau\u0306ran proprakorpan sangelfluon mortigontan g\u0302in, ec\u0302 mem premas, por ke la sango elfluu pli rapide."}, {"text_idx": "#000039", "text": "Lukiz, c\u0302u vi ne komprenis la aludon? UEA ne mendis tion de persono. UEA mendis tion de TEJO kaj TEJO ne estas entrepreno, kiu liveras tiuspecajn servojn, c\u0302u ne?\nG\u0302is nun ni scias tion, ke la limdato refoje s\u0302ang\u0302ig\u0302as. Cetere c\u0302u vi memoras, ke la unua promeso celis la komencon de 2014?\nMi komento povis esti nekonstrua, sed certe ne senbaze nekonstrua."}, {"text_idx": "#000040", "text": "Vi tamen ja ankau\u0306 scias, ke UEA povis mendi de TEJO, c\u0302ar TEJO aktuale havas tau\u0306gan personon por realigi la projekton. Do, ec\u0302 se ne temas pri rekta dungo de persono, la kontrakto kun TEJO ja estis rekte ligita kun specifa persono c\u0302efrespondeca, kiu havas specifajn kompetentojn.\nSe vi havas faktbazitajn argumentojn, ke TEJO kaj specife ties aktivuloj respondecaj pri la projekto, vi ja estas bonvena prezenti ilin."}, {"text_idx": "#000041", "text": "[Jes, mi memoras, ke la unua promeso de UEA celis 2014, sed kiel tio rilatas al TEJO kaj kompetento de ties aktivuloj?]"}, {"text_idx": "#000044", "text": "Se via demando celis UEA-n tiukaze mi ne vere komprenas, kial vi afis\u0302is g\u0302in kiel reagon en mia komento en kiu mi klopodis klarigi, ke TEJO ricevas pagon (ne donacon) de UEA."}, {"text_idx": "#000045", "text": "Pri defendado de UEA en c\u0302i tiu afero mi certe ne emas okupig\u0302i, c\u0302ar g\u0302is nun g\u0302i ne liveris ion ajn por ebligi defendadon..."}, {"text_idx": "#000046", "text": "En kiu senco TEJO 'havas' tiun personon? C\u0302u tiu persono estas ligita al TEJO per ekskluziva kontrakto kaj nur TEJO rajtas permesi al li fari laborojn por aliaj? Kial UEA ne rekte kontraktis lin (au\u0306 alian liberan profesiulon) kaj devis uzi por la celo TEJOn, kiu \u2013 kiel atentigis Kaz\u0301mierski \u2013 ne estas komputilista entrepreno? Por eksterulo estas nekomprenebla situacio."}, {"text_idx": "#000048", "text": "Kial oni arang\u0302is tiel, estas tre bonda demando, kiun vi starigas kaj al kiu mi evidente ne konas respondon (do mi ne havas ajnan bazon por kritiki la solvon). Same mi ne konas respondon al la demando pri tio kion fakte UEA mendis, kio estas ja esenca. C\u0302iukaze estas lau\u0306dinde ke vi starigas demandon, c\u0302ar evidente pluraj komentantoj c\u0302i tie ne havas respondojn, sed volonte kritikas antau\u0306 (anstatau\u0306?) demandi au\u0306 epitetas anstatau\u0306 argumenti. Au\u0306 ec\u0302 tute fantazias pri donacoj de UEA al TEJO."}, {"text_idx": "#000049", "text": "Do, TEJO dungis tiun personon. Tio signifas ke g\u0302i havis sufic\u0302e da laboro por pravigi dungon. Tamen tiu persono nun laboras (c\u0302u plentempe?) por UEA, kiu pagas ties salajron al TEJO. Kiu do faras la laboron por kiu tiu persono estas oficiale dungita de TEJO? Kial UEA ne mem rekte dungas laboristojn? Vers\u0302ajne estas bonaj kialoj, sed kiel dirite por eksterulo la afero estas nekomprenebla. Estas bone se UEA donus klarecon pri afero al kiu estas ligita tiom da mono, se g\u0302i volas (re)gajni la fidon de membroj kaj ilian financan subtenon."}, {"text_idx": "#000050", "text": "S\u0302ajne la (trafaj) demandoj de leganto estis tiom s\u0302okaj, ke neniu plu kurag\u0302as komenti \u2013 kaj ec\u0302 malpli au\u0306dacas respondi la demandojn."}, {"text_idx": "#000051", "text": "C\u0302u UEA- kaj TEJO-uloj ne emas dankeme kapti la okazon kaj tuj ensalti por klarigi sian (sendube pravan?) agmanieron? Alie la esperantistaro ekhavos au\u0306 firmigos la impreson, ke UEA/TEJO ig\u0302is obskuraj misorganizoj."}, {"text_idx": "#000052", "text": "Ne tiom neniu plu kurag\u0302as komenti, kiom neniu havas pri tio certajn informojn (krom UEA kaj TEJO mem, evidente). Mi havas miajn supozojn pri tio, sed c\u0302ar temas nur pri supozoj, estus tute sensence, ke mi afis\u0302u ilin c\u0302i tie."}, {"text_idx": "#000053", "text": "Kaj UEA kaj TEJO (tra siaj respondeculoj) preferas ne reagi anstatau\u0306 klare informi kaj forigi c\u0302iujn kaj c\u0302iajn dubojn? C\u0302u ili vere pensas, ke silento helpas ilin, au\u0306 ili estas tro arogantaj por degni respondi demandojn kaj forigi dubojn de \"eksteraj\" gazetoj kaj \"normalaj\" legantoj? Kiuj legantoj (UEA kaj TEJO ne forgesu) povas (re)membrig\u0302i... au\u0306 ne. G\u0302is nun UEA kaj TEJO igas c\u0302ion eblan por antau\u0306enpus\u0302i ne(re)membrig\u0302on. Sukcese. Gratulon."}, {"text_idx": "#000054", "text": "Kion UEA mendis? Por kompetenta prijug\u0302o de la farita laboro indus scii tion. Sed tio estas granda sekreto. Eble sorc\u0302isto kapablas aperigi la priskribon de mal mendo.\nOni kutime neglektas, ke sperta programanto ofte ne kapablas skizi kaj organizi vastan projekton. Ne nur problemo de UEA."}, {"text_idx": "#000055", "text": "S\u0302ajnas, ke UEA havos la plej multekostan retejon en la historio. Finfine io pri kio la tuta Esperanto-movado povos fanfaroni? Intertempe la tuta mondo demandas: kio estas Esperanto kaj UEA. Pri Esperanto mi ne certas, sed pri UEA mi havas tute klaran respondon: \"Dat is een werkverschaffing organisatie met het hoofdkantoor in Rotterdam waar je voor leuke baantjes kan solliciteren.\""}, {"text_idx": "#000056", "text": "Al kiu ili pagis la monon? Kial ili ne uzis la spertoj de e@i? Ili s\u0302ajnas tre kapablaj."}, {"text_idx": "#000057", "text": "La dramserio \u201cUEA-retejo\u201d dau\u0306ras jam tiel longe, ke multaj jam forgesis la komencon. Se mi bone rememoras temis plej parte pri granda renovig\u0302o por povi pli bone kaj pli tau\u0306ge servi al la membroj de UEA. Se tiu sapserio dau\u0306ros pli longe, en la momento de la lanc\u0302o de modernigita retejo, UEA havos c\u0302irkau\u0306 100 membrojn, el kiuj c\u0302irkau\u0306 90 ne havos retkonekton."}, {"text_idx": "#000059", "text": "Se nenio efektive efektivig\u0302as pri \"renovigita retejo\" de UEA (kaj kiel membro, s\u0302ajnas al mi ke nenio estas renovigita), c\u0302u ne estus en ordo peti repagon de la 100 000 eu\u0306roj? Se la \"prilaborantoj\" nenion sukcesis fari, kial ili havu la monon?"}, {"text_idx": "#000060", "text": "Estis promesoj dum la jaroj, sen rezultoj."}, {"text_idx": "#000066", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000068", "text": "Alig\u0302i al 400 aliaj abonantoj"}]